Line Barfod (EL), 2005-06-16:
Der er ingen tvivl om, at der er stor brug for reformer på det sociale område.
Der er alt for mange mennesker, der kommer i klemme i kassetænkning.
Der er behov for at se på hele den kassetænkning, der er om, hvilke tilbud folk får.
Der er behov for at se hele den manglende sammenhæng, der er i det sociale system og sundhedsvæsenet, hvor mange mennesker jo får brug for hjælp fra begge væsener, men det er, som om de ikke snakker sammen, ligesom der jo er en række udgifter, når folk kommer ud for forskellige ting, som falder både på socialområdet og sundhedsområdet, og hvor man måske med et godt forebyggende arbejde begge steder kunne løse mange problemer uden at skulle bruge lige så mange ressourcer.
Vi har hele problemet, som fru Karen Klint også rejste tidligere under debatten i dag med unge, fysisk handicappede, der bliver anbragt på plejehjem med ældre demente.
Selv om det, de egentlig har brug for, er mulighed for at leve et ungdomsliv, så bliver de alligevel anbragt på plejehjem, fordi det er billigere for kommunerne.
Jeg kunne blive ved, for der er masser af problemer, som man burde gå ind og gøre noget ved, men det er bare ikke de problemer, som regeringen og Dansk Folkeparti overhovedet har taget fat på.
Tværtimod er der mange, der frygter, at der bliver endnu flere problemer med det eksperiment, som regeringen og Dansk Folkeparti nu kaster det sociale område ud i.
Den faglige viden, som det har taget mange år at opbygge, risikerer vi bliver spredt for alle vinde, når amterne nedlægges, for det er jo langtfra alle de medarbejdere, der er i amterne i dag, som flyttes over i VISO.
En række af dem mener man skal flyttes ud i kommunerne, hvor de måske slet ikke kan have et fagligt miljø, som de har i amterne i dag, og hvor der i hvert fald ikke i kommunerne kan være den samme bredde i fagligheden, fordi der altså er forskel på at skulle have en faglig viden i 14 amter og så i 98 kommuner.
Og da man jo næppe har tænkt sig at skære medarbejderne i stykker og fordele dem ud blandt kommunerne, så kan den enkelte medarbejder kun komme til én kommune og ikke rundt til de mange kommuner, der har brug for den ekspertise, som den ene medarbejder har i amtet i dag.
Så der kommer til at mangle noget af den faglige viden, som er afgørende for mennesker på det sociale område.
Jeg tror, at langt de fleste af dem, der sidder i kommunalbestyrelserne, bestemt har nogle gode intentioner, men det er jo ikke nok, at de har gode intentioner, hvis de ikke har noget til at løfte opgaverne med, og problemet er, at vi jo ingen sikkerhed har for, at de vil have økonomi til at løfte opgaverne, eller at de vil have den faglige viden, der skal til for at løfte opgaverne.
Mange af kommunerne når jo slet ikke at skulle sætte sig ind i, hvilke faglige udfordringer de forskellige institutioner stiller kommunen over for, før de skal tage stilling til, om de vil overtage institutionen.
Hvis man tiltræder som nyt kommunalbestyrelsesmedlem den 1. januar 2006, så er der rigeligt med opgaver at kaste sig over, og så er der altså ikke stor sandsynlighed for, at man når at sætte sig grundigt ind i forholdene på den eller de institutioner, der tilfældigvis ligger i kommunen, og som man inden den 15. februar skal tage stilling til om man vil overtage.
Der er hele spørgsmålet om, hvordan økonomien bliver, så det enkelte menneske skal få mulighed for det bedste tilbud.
Vi ved i dag, hvor stor betydning det har, at det kan være meget store udgifter, vi taler om, til et godt tilbud til det enkelte barn, det enkelte menneske.
Selv om nogle kommuner bliver større, så vil der stadig væk i nogle tilfælde være tale om en udgift, der måske kan påvirke kommunalbudgettet med en million kroner for ét menneske, og det er immer væk mange penge i et kommunalt budget for en kommune med måske 20.000 indbyggere.
Derfor er det et stort problem, at man lader så meget på det her område være takstfinansieret.
Så siger man, at det nu bliver nemmere, fordi der kun kommer én indgang, så borgeren kan M053S47324871subh.fm Page 4828
Tuesday, November 8, 2005 4:36 PM overskue, hvad det er, der skal til.
Men der kommer jo ikke kun én indgang.
Hvis den institution, ens barn skal på, ligger i en anden kommune og skal betales af ti forskellige kommuner, hvem er det så, man skal råbe op, hvis man synes, at niveauet på institutionen ikke er godt nok?
Er det ens egen kommune?
Er det beliggenhedskommunen?
Er det alle de andre kommuner, der ikke vil være med til at betale noget mere?
Hvem er det, man skal rette dialogen til, når der er så mange forskellige involveret?
Det står meget uklart, og vi taler altså om nogle borgere og nogle forældre, der står med en række andre problemer, og som ikke har de store ressourcer til at prøve at overskue, hvordan den her mærkelige konstruktion er skruet sammen, og hvem de egentlig skal rette deres kritik mod.
Jeg forstår simpelt hen heller ikke den debat, der har været i dag, hvor man siger, at det afgørende er, at kommunen fremover får et samlet ansvar for hele familien, når der er en i familien, der får brug for at blive anbragt på en institution.
Så kunne det samme jo lige så godt gælde, hvis der er en, der får brug for at komme på sygehuset.
Der burde man jo så også sige, at kommunen skal have ansvaret for hele familien, og derfor skal sygehuset ligge i kommunen.
Jeg kan simpelt hen ikke se logikken i, at man siger, at Gladsaxe Kommune skal overtage Bagsværd Observationshjem, hvor en stor del af dem, der er der, måske kommer fra nogle helt andre kommuner.
Det skal de gøre, fordi det er vigtigt, at det er kommunen, der har ansvaret for hele familien, selv om familierne måske altså er i en anden kommune.
Logikken kunne nøjagtig lige så godt bruges til at sige, at så skulle Gentofte Kommune overtage Gentofte Sygehus.
Det giver lige lidt mening.
Problemet er måske, at mange af dem, der diskuterer det her område, godt kan forestille sig selv at kunne få brug for en sygdomsbehandling og forstår, at hvis der er nogle, der skal skære i dem eller bevilge noget speciel medicin, så er det vigtigt, at det er nogle, der er specialiserede og virkelig kan området, men de tror, at det at tage sig af nogle, der har sociale problemer, stadig kun drejer sig om, at de skal have noget mad og tag over hovedet, og at nogle skal sørge for, at de kommer op om morgenen og bliver lagt i seng om aftenen.
Heldigvis er vi jo kommet meget længere på det sociale område, og social behandling i dag omfatter altså også at sikre en social udvikling.
Det er for børn med adfærdsvanskeligheder også et spørgsmål om at prøve at se, hvordan man kan give dem nogle muligheder for at lære at opføre sig på en anden måde, hvordan man kan give dem nogle gode muligheder for at få et godt liv.
Det kræver en høj grad af specialisering og en løbende faglig udvikling.
Derfor er det vigtigt, at det foregår i et fagligt miljø, og at der også er nogle ressourcer til den udvikling.
Der er brug for, at vi sætter flere ressourcer ind på at sikre en god faglig udvikling, men det, der sker med den konstruktion, som regeringen og Dansk Folkeparti har lagt sig fast på, er, at vi risikerer, at der ikke er nogen, der har de ressourcer til en faglig udvikling, og som kan se, hvordan vi udvikler nye og bedre tilbud, for regionerne får stort set ingen penge til at gøre det for, og den enkelte kommune kan ikke klare alle de områder, den skal tage sig af.
Derfor er det, der står tilbage, som vi også har været inde på flere gange under debatten, at det ser ud til, at det, regeringen og Dansk Folkeparti har været mest optaget af, har været det ideologiske ønske om at lave det sociale område om til et marked.
Alting skal være takstfinansieret, og man skal købe og sælge pladser nøjagtig, som om det var mælkekartoner i supermarkederne, og det, man er mest optaget af, er, hvordan man kan lave det hele om til noget, hvor man har køb, salg, markedsportaler osv. i stedet for at have fokus på, at vi skal sikre den bedst mulige omsorg og tryghed for nogle af de mennesker i vort samfund, der har allermest brug for hjælp.
Derfor kan Enhedslisten ikke støtte dette lovforslag, som Dansk Folkeparti og regeringen har fremsat.